Hei tropps og førerpatruljeleder!

Du har meldt din interesse for førerpatruljekurs gjennom å melde deg på dette «testoppdraget» som du nå har fått tilsendt første oppdrag av. Vi ønsker å få en tilbakemelding på oppdragene etter hvert, men ha litt tålmodighet med oss når det gjelder oppdrag dere ønsker dere.

Innledning

Patruljen er den viktigste arbeidsenheten i troppen. Baden-Powell sa det en gang slik: «Patruljesystemet er ikke et system å drive speiding etter, **det er det eneste systemet.**» Det er i patruljen at den enkelte speider får gode opplevelser.

Som troppsleder er du derfor avhengig av hvordan dine patruljer jobber. Din aller beste mulighet til å påvirke dette arbeidet i patruljene, er gjennom **førerpatruljen.** Førerpatruljen består av troppsleder, troppsassistenter, patruljeførerne (peffene) og patruljeassistentene (assene). Som troppsleder er du peff i førerpatruljen.

Førerpatruljens oppgaver er å planlegge og tilrettelegge arbeidet i troppen, samordne arbeidet i patruljene, oppgradere ferdighetene, sette mål, skape samhold og interesse. Gjennom førerpatruljen blir peffen trukket aktivt med i beslutningene. Dette er samtidig en opplæring til ansvar og demokrati, og skal også være et eksempel på hvordan medbestemmelse og medansvar skal fungere i alle patruljer. I førerpatruljen skal du skape det samme miljøet som du ønsker at peffene skal skape i sine patruljer. Førerpatruljen skal være en modell de kan kopiere fra i egne patruljer.

En god førerpatrulje kan gjøre deg mindre avhengig av «naturtalentet», dvs. den fødte leder. Hvis du gjennom førerpatruljearbeidet kan gi peffene løpende støtte og hjelp i arbeidet, vil flere kunne fungere godt som peffer. Flere vil kunne få med seg den viktige erfaringen dette er, og arbeidet i hele troppen vil bli bedre. Samtidig vil du ha større mulighet til å beholde 14-15 åringene ved at de får utfordringer og opplevelser som gjør at de beholder engasjementet.

Aktuelle temaer som kan og bør tas opp i førerpatruljearbeidet er speiderferdigheter, leker, seremonier, særpreg, konfliktløsing, planlegging av møter og turer.

Ved å være bevisst på hvordan du driver førerpatruljen, og hva slags aktiviteter og opplegg du legger opp til der, kan du gi peffene en «oppskrift» på hvordan de skal drive sitt patruljearbeid. Gjennom godt førerpatruljearbeid vil du sette peffene i stand til å ha egne møter helt på egenhånd.